《送余子寿暂回上饶》
宋代·韩淲

寻常五六月，弄泉南涧幽。微步匝山影，馀凉抚茶瓯。

低回金辇匝，固为升斗谋。虽无啼饥阻，扪腹已白头。

汗浆走弊舆，漫刺何所求。看君已通籍，合上东观游。

弦歌指秣陵，袖手远急流。又乘舶䑲风，严滩理还舟。

寄谢我猿鹤，行藏尽悠悠。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。